b'\n_START_ARTICLE_\nHeksaminolevulinaatti\n_START_SECTION_\nVaikutusmekanismi, k\xc3\xa4ytt\xc3\xb6 ja valmistus\n_START_PARAGRAPH_\nHeksaminolevulinaatti metaboloituu virtsarakossa ja suolistossa aminolevuliinihapoksi ja edelleen protoporfyriini IX:ksi ja muiksi valoaktiivisiksi porfyriineiksi. N\xc3\xa4m\xc3\xa4 yhdisteet ker\xc3\xa4\xc3\xa4ntyv\xc3\xa4t erityisesti ep\xc3\xa4normaaleihin kudoksiin kuten sy\xc3\xb6p\xc3\xa4kasvaimiin. Kun kudoksiin kohdistetaan s\xc3\xa4hk\xc3\xb6magneettista s\xc3\xa4teily\xc3\xa4, jonka aallonpituus on sinisen valon aallonpituudella, fluoresoivat n\xc3\xa4m\xc3\xa4 yhdisteet punaisina. T\xc3\xa4h\xc3\xa4n tarkoitukseen voidaan k\xc3\xa4ytt\xc3\xa4\xc3\xa4 my\xc3\xb6s aminolevuliinihappoa, mutta heksaminolevulinaatin etuna on sen huomattavasti parempi rasvaliukoisuus ja sit\xc3\xa4 kautta kulkeutuminen kudoksissa. My\xc3\xb6s fluoresenssin intensiteetin on havaittu olevan huomattavasti suurempi k\xc3\xa4ytett\xc3\xa4ess\xc3\xa4 heksaminolevulinaattia verrattuna aminolevuliinihappoon. Euroopan Unionin alueella heksaminolevulinaatti hyv\xc3\xa4ksyttiin k\xc3\xa4ytett\xc3\xa4v\xc3\xa4ksi diagnostisena reagenssina virtsarakon sy\xc3\xb6piin vuonna 2005 ja Yhdysvalloissa vuonna 2010. Usein yhdistett\xc3\xa4 k\xc3\xa4ytet\xc3\xa4\xc3\xa4n sen hydrokloridisuolana._NEWLINE_Heksaminolevulinaattia voidaan valmistaa metanolista ja aminolevuliinihapon hydrokloridisuolasta tionyylikloridin avulla.'